# **טופס הסכמה: הקפאת רקמת שחלה**

על מנת לטפל במחלה ממנה את סובלת, הנך מועמדת לעבור טיפול כירורגי וכימותרפיה ו/או קרינתי, העלול לפגוע באופן בלתי הפיך בשחלות שלך, ולגרום לכך שלא תוכלי לייצר יותר ביציות, ובהמשך חוסר יכולת להרות ותמונה של בלות מוקדמת. כיום, הטיפול במצבים אלה הנו ע"י תרומת ביציות וטיפול אסטרוגני חלופי.

הרחקה של חלק מרקמת השחלה, בטרם תחילת הטיפול האמור, והקפאתה, יכולה לשמר את אותה רקמה ולהרחיקה מנזקי הקרינה או הטיפול הכימי, שאת אמורה לעבור.

נטיל רקמת השחלה תתבצע בלפרוסקופיה באמצעות החדרת מכשיר אופטי ומכשירים כירורגיים בעובי של עיפרון, באזור דופן הטבור, וקילוף רקמת שחלה מן השחלה בעזרת שני חתכים קטנים (כ – 3-5 מ"מ בבטן התחתונה). התהליך מתבצע עם או בלי החדרת גז CO2  לחלל הצפק ע"י מחט מיוחדת. בשיטה זו, תהליך ההתאוששות וההחלמה מהיר יותר מאשר בשיטה המסורתית של פתיחת הבטן – "השיטה הפתוחה", הכאב בדרך כלל קל יותר והצלקות שנותרות הן לרוב זעירות.

הפעולה תתבצע בהרדמה כללית והיא טומנת בחובה מספר סיבוכים פוטנציאליים:

קיים סיכון קטן מעצם ההרדמה, סיכוי נמוך לזיהום, פגיעה באיברים אחרים באגן או בכלי דם גדולים, ובמידה ואת סובלת מבעיות קרישה עלול להיות דימום / קרישה לאחר הפעולה.

כמו כן, יתכן שיתעורר קושי בביצוע הפעולה אשר יתכן ויצריך מעבר ל"שיטה הפתוחה", דהיינו – פתיחת בטן לצורך ביצוע פעולה מתקנת או לצורך ה שלמת הניתוח העיקרי, ובמקרים נדירים ביותר מוות. כמו כן, הוסברה לי האפשרות שהסיבוכים האמורים לא יאובחנו במהלך הניתוח העיקרי ויהיה צורך בניתוח מתקן בשלב מאוחר יותר.

כמו כן, הוסברו לי תופעות הלוואי הצפויות, לרבות: כאב באזור החתכים, כאב באזור הכתפיים הנובע מגירוי הסרעפת כתוצאה מהאוויר שהוחדר לחלל הבטן, אשר יחלפו בדרך כלל תוך כמה ימים.

בנשים העוברות התערבות כירורגית בטנית בשל מחלתן הבסיסית, ניתן להוציא רקמת שחלה במסגרת התערבות זו ולהקפיאה, ולחסוך ביצוע לפרוסקופיה.

חתיכה או מס' חתיכות של רקמת השחלה, בגודל של ציפורן האצבע, תורחק. הכמות תהיה כ – 15-20% מכלל הביציות בשחלות.

במצבים מסוימים, יתכן ויהיה צורך להוציא שחלה שלמה על מנת להגדיל את הסיכויים של שימור הביציות.

ככל הידוע לנו, הדבר אינו פוגע בסיכויי השחלה הנותרת לייצר ביציות לאחר סיום הטיפול הכימותרפי, אם כי את עלולה להיכנס לתמונה של מנופאוזה מוקדמת (קרי, חדלה בתפקוד השחלתי).

הקפאת השחלה לא תפגע ביכולת שלך להרות ע"י שימוש בביצית של תורמת, שכיום היא האופציה היחידה שעומדת בפנייך, במידה והשחלות נפגעו לאחר טיפול כימותרפיה או טיפול קרינתי.

במקביל, את תידרשי בזמן הטיפול הכימי לקבל זריקות של דקפפטיל לתוך השריר. זריקות אלו גורמות לדיכוי של הפעילות השחלתית ומקטינות את הנזק לרקמת השחלה הנותרת.

השימוש העתידי ברקמת השחלה אינו נהיר דיו כיום. תיאורטית, קיימות שתי אופציות שיכולות להיות בשימוש:

האחת מכונה הבשלה בתנאי מעבדה – In Vitro Maturation . הדבר גורם לכך שרקמת השחלה תבשיל בתנאי מעבדה למספר שבועות, עד שהביצית תהיה מוכנה לעבור תהליך של הפריה בטכניקה של הפריה חוץ גופית .

אופציה אחרת היא השתלת רקמת השחלה בחזרה במקום כלשהוא בגוף (בכף היד, או במקום המקורי באגן).

שתי הטכניקות נושאות בחובן קושי טכני, וכיום, ברמת הידע המצויה, אין באפשרותנו להבטיח כי רקמת השחלה אשר אנו מקפיאים, אכן תשמש ותעזור לך להרות, אף כי הניסויים בבעלי חיים מאוד מעודדים.

חלק מן המטופלות העלו את החשש שמא האופציה של השתלת רקמת שחלה עלולה לגרום להחזרת תאי סרטן לגוף, ובכך לגרום להישנות של המחלה.

יתכן ואף יהיו סיכונים אחרים הקשורים להשתלת רקמת השחלה שאנו לא מודעים להם במצב הנוכחי. הזמן הממושך הנחוץ להבשלת הזקיקים בתנאי מעבדה עלולים לגרום לפגמים בעוברים כתוצאה מטכניקה זו.

עבודות מחקריות רבות מתמקדות בבחינת ההיבטים האלה.

בשלב זה את מביעה את הסכמתך לאיסוף והקפאת רקמת שחלה בלבד.

אם וכאשר יוחלט על שימוש ברקמה זו, האופציות השונות יוסברו לך אז בשנית, ואת תידרשי לתת את הסכמתך במסמך נפרד.

ההשתתפות שלך נובעת מהחלטתך האישית, ותהיה החלטתך אשר תהיה, אין בכך כדי לשנות את הטיפול.

אנו מודעים לכך כי תקופה זו קשה עלייך מנשוא ויתכן כי תרצי לשמוע חוות דעת נוספת או להתייעץ עם בני המשפחה אודות הקפאת השחלה.

אנו נעמוד תמיד לרשותך בכל אשר נדרש, במידה ותחושי צורך בשאלות נוספות או קבלת מידע עדכני, אנא, אל תהססי לשאול.

# בברכה

 פרופ פואד עאזם

 מנהל השירות לשימור הפוריות

אני מצהירה ומאשרת בזאת כי ניתן לי הסבר, ואני מבינה שקימת אפשרות שתוך מהלך הניתוח יתברר שיש צורך להרחיב את היקפו, לשנותו או לנקוט הליכים אחרים או נוספים, לרבות פעולות כירורגיות שלדעת רופאי בית החולים יהיו חיוניים או דרושים במהלך הניתוח העיקרי.

אני יודעת ומסכימה שהניתוח וכל ההליכים האחרים ייעשו בידי מי שהדבר יוטל עליו, בהתאם לנהלים ולהוראות של המוסד, וכי לא הובטח לי שיעשו, כולם או חלקם, בידי אדם מסוים, ובלבד שיעשו באחריות המקובלת במוסד, בכפוף לחוק.

הובהר לי שהניתוח מתבצע בהרדמה כללית, והסבר על ההרדמה ניתן לי ע"י מרדים.

קראתי בעיון את העלון המצורף אודות התוכנית להקפאת שחלותיי, ניתן לי העתק לשמור.

הייתה לי הזדמנות לשאול שאלות אודות מידע זה.

אני מבינה שעלי לעבור ניתוח של לפרוסקופיה על מנת להוציא רקמת שחלה להקפאה.

הוסבר לי, כי השיטות הפולשניות לשימור רקמת שחלה והפקת ביציות הנן חדשות יחסית, וכי רקמת השחלה עלולה לא לשרוד את תהליך ההפשרה.

הנני מביעה את הסכמתי לעבור הניתוח הנ"ל למרות ההסתייגויות לעיל.

אני גם מבינה כי הליך זה לא יפגע ביכולת שלי להרות בעתיד ע"י שימוש בתרומת ביציות.

הוסבר לי שהביציות שיופקו כתוצאה מן הטיפול, אם יופקו, ישמשו להפרייתי, ובמידה ולא אהיה זקוקה לשימוש ברקמת השחלה, ו/או לאחר לכתי, רקמה זו:

1\* ) תושמד.

2\* ) תשמש למטרות מחקר.

(אנא סמני את הסכמתך, ומחקי את השני).

ניתנה לי גם הזדמנות להתייעץ ולברר אודות האפליקציות של הקפאת רקמת השחלה.

הוסבר לי והבנתי, שיתכן והאחריות של הביטוח הרפואי לא תכסה עלות כל הטיפולים להם אזדקק, וכי במקרה הצורך, אצטרך להשלים בעצמי את העלויות הנדרשות.

אני מודעת לכך שיש לי הזכות לפרוש מתכנית הטיפול בכל זמן.

שם המטופלת ת.ז. חתימה

עד ת.ז. חתימה

תאריך \_\_\_\_\_\_\_\_\_\_\_